钦定古今图书集成/历象汇编/岁功典/第008卷 > 《子夜四时歌》古辞
## 钦定古今图书集成/历象汇编/岁功典/第008卷 > 《子夜四时歌》古辞

春歌二十首

春风动春心，流目瞩山林。山林多奇采，阳鸟吐清音。
绿荑带长路，丹椒重紫荆。流吹出郊外，其欢弄春英。
光风流月初，新林锦花舒。情人戏春月，窈窕曳罗裾。
妖冶颜荡骀，景色复多媚。温风入南牖，织妇怀春意。
碧楼冥初月，罗绮垂新风。含春未及歌，桂酒发清容。
杜鹃竹里鸣，梅花落满道。燕女游春月，罗裳曳芳草。
朱光照绿苑，丹华粲罗星。那能闺中绣，独无怀春情。
鲜云媚朱景，芳风散林花。佳人步春苑，绣带飞纷葩。
罗裳迮红袖，玉钗明月珰。冶游步春露，艳觅同心郎。
春林花多媚，春鸟意多哀。春风复多情，吹我罗裳开。
新燕弄初调，杜鹃竞晨鸣。画眉忘注口，游步散春情。
梅花落已尽，柳花随风散。叹我当春年，无人相要唤。
昔别雁集渚，今还燕巢梁。敢辞岁月久，但使逢春阳。
春园花就黄，阳池水方渌。酌酒初满杯，调弦始成曲。
娉婷扬袖舞，阿那曲身轻。照灼兰光在，容冶春风生。
阿那曜姿舞，逶迤唱新歌，翠衣发《华洛》。回情一见过。
明月照桂林，初花锦绣色。谁能不相思，独在机中织。
崎岖与时竞，不复自顾虑。春风振荣林，常恐花落去。
思见春花月，含笑当道路。逢侬多欲擿，可怜持自误。
自从别欢后，叹惜不绝响。黄糵向春生，苦心随日长。

夏歌二十首

“高堂不作壁，招取四面风。”吹欢罗裳开，动侬含笑容。
反复华簟上，屏帐了不施。郎君未可前，待我整容仪。
开春初无欢，秋冬更增凄。共戏炎暑月，还觉两情谐。
春别犹眷恋，夏还情更久。罗帐为谁褰，双枕何时有？
叠扇放床上，企想远风来。轻袖拂华妆。窈窕登高台，
含桃巳中食。郎赠合欢扇。深感同心意，兰室期相见。
田蚕事已毕，思妇犹苦身。当暑理𫄨服，持寄与行人。
朝登凉台上，夕宿兰池里。乘风采芙蓉，夜夜得莲子。
暑盛静无风，夏云薄暮起。携手密叶下，浮瓜沉朱李。
郁蒸仲暑月，长啸北湖边。芙蓉始结叶，抛艳未成莲。
适见载青幡，三春已复倾。林鹊改初调，林中夏蝉鸣。

青荷盖渌水，芙蓉葩红鲜。郎见欲采我，我心欲怀莲。
四周芙蓉池，朱堂敞无壁。珍簟镂玉床，缱绻任怀适。
赫赫盛阳月，无侬不握扇。窈窕瑶台女，冶游戏凉殿。
春倾桑叶尽，夏开蚕务毕。昼夜理机丝，知欲早成匹。
情知三夏热，今日偏独甚。香巾拂玉席，共郎登楼寝。
轻衣不重彩，飙风故不凉。三伏何时过，许侬红粉妆。
盛暑非游节，百虑相缠绵。汎舟芙蓉湖，散思莲子间。

秋歌十五首

风清觉时凉。明月天色高，佳人理寒服。万结砧杵劳。
清露凝如玉，凉风中夜发。情人不还卧，冶游步明月。
鸿雁搴南去，乳燕指北飞。征人难为思，愿逐秋风归。
秋夜凉风起，天高星月明。兰房竞妆饰，绮帐待双情。
凉风开窗寝，斜月垂光照。中宵无人语，罗幌有双笑。
金风扇素节，玉露凝成霜。登高去来雁，惆怅客心伤。
草木不常荣，憔粹为秋霜。今遇泰始世，年逢九春阳。
自从别欢来，何日不相思。常恐秋叶零，无复连条时。
掘作九州池，尽是大宅里。处处种芙蓉，宛转得莲子。
初寒八九月，独缠自络丝。寒衣尚未了，郎唤侬底为。
秋爱两两雁，春感双双燕。兰鹰接野鸡，雉落谁当见。
仰头看桐树，桐花特可怜。愿天无霜“雪，梧子解千年。”
白露朝夕生，秋风凄长夜。忆郎须寒服，乘月𢭏白素。
秋风入窗里，罗帐起飘飏。仰头看明月，寄情千里光。
别在三阳初，望还九秋暮。恶见东流水，终年不西顾。

冬歌十六首

渊冰厚三尺，素雪覆千里。我心如松柏，君情复何似。
涂涩无人行，冒寒往相觅。若不信侬时，但看雪上迹。
寒鸟依高树，枯林鸣悲风。为欢憔粹尽，那得好颜容。
夜半冒霜来，见我辄怨唱。怀冰暗中倚，己寒不蒙亮。
蹑履步荒林，萧索悲人情。一唱《泰始乐》，枯草衔花生。
昔别春草绿，今还墀雪盈。谁知相思老，元鬓白发生。
寒云浮天凝，积雪。冰川波，连山结玉岩，修庭振琼柯。
炭罏却夜寒，重袍坐叠褥。与郎对华榻，弦歌秉兰烛。
天寒岁欲暮，朔风舞飞雪。怀人重衾寝，故有三夏热，
冬林叶落尽，逢春已复曜。葵藿生谷底，倾心不蒙照。
朔风洒霰雨，绿池莲水结。愿欢攘皓腕，共弄初落雪。
严霜白草木，寒风昼夜起。感时为欢“叹，霜鬓不可视。
白雪停阴冈，丹华耀阳林。何必丝与竹，山水有清音。
未尝经辛苦，无故彊相矜。欲知千里寒，但看井水冰。
果欲结金兰，但看松柏林。经霜不堕地，岁寒无异心。
适见三阳日，寒蝉已复鸣。感时为欢叹，白发绿鬓生。”